തമിഴ് നടൻ ജോൺ വിജയ്ക്കെതിരേ മി ടൂ ആരോപണവുമായി പ്രമുഖ ടെലിവിഷൻ അവതാരക ശ്രീരഞ്ജിനി ടി എസ് . 2014ൽ ജോണിൽ നിന്ന് നേരിട്ട ദുരനുഭവത്തെക്കുറിച്ചാണ് ശ്രീരഞ്ജിനി ട്വിറ്ററിലൂടെ വെളിപ്പെടുത്തൽ നടത്തിയിരിക്കുന്നത് . ലൈംഗികവൈകൃതമുള്ള വ്യക്തിയാണ് ജോൺ വിജയ് എന്നും അദ്ദേഹത്തിന്റെ പരസ്യക്കമ്പനിയിൽ ജോലിക്ക് ചേർന്നിരുന്ന പെൺകുട്ടികൾക്ക് താൻ മുന്നറിയിപ്പ് നൽകിയിട്ടുണ്ടെന്നും ശ്രീരഞ്ജിനി പറയുന്നു . ജോൺ വിജയ്യെക്കുറിച്ച് ശ്രീരഞ്ജിനി " ജോൺ വിജയ്യുമായി ഞാനൊരു അഭിമുഖം നടത്തിയിരുന്നു . ഒരു മാസത്തിന് ശേഷം ഒരു അർധരാത്രിയിൽ പൊടുന്നനെ അദ്ദേഹത്തിന്റെ ഒരു ഫോൺ കോൾ വന്നു . അഭിമുഖം എപ്പോഴാണ് സംപ്രേഷണം ചെയ്യുക എന്നത് അറിയിക്കാഞ്ഞതിലുള്ള ബുദ്ധിമുട്ട് അറിയിച്ചു . പാതി ഉറക്കത്തിലായിരുന്ന ഞാൻ പിറ്റേന്ന് വിളിക്കാമെന്ന് പറഞ്ഞു . എന്നാൽ സംഭാഷണം തുടരാനുള്ള ശ്രമമായിരുന്നു അങ്ങേത്തലയ്ക്കൽ . ഫോൺ സെക്സിനുള്ള സാധ്യതയാണ് ആ സംഭാഷണത്തിലൂടെ അയാൾ അന്വേഷിച്ചത് . മര്യാദയോടെ നോ പറയാൻ പറ്റാത്ത സ്ഥിതി ആയതോടെ അയാളുടെ ഭാര്യയോട് ഇക്കാര്യം പറയുമെന്ന് ഞാൻ ഭീഷണിപ്പെടുത്തി . പൊതുവേദിയിലല്ലാതെ ഞങ്ങൾ തമ്മിൽ നടന്ന അവസാന സംഭാഷണമായിരുന്നു അത് . കബാലിയുടെ മലേഷ്യ ഷെഡ്യൂളിൽവച്ച് സെൽഫികൾക്കായി വരുന്ന പെൺകുട്ടികളോട് ചുംബനം ആവശ്യപ്പെടുമായിരുന്നെന്ന് അയാൾതന്നെ പറഞ്ഞ് ഞാൻ കേട്ടിട്ടുണ്ട് . തമാശമട്ടിലാണ് അയാൾ ഇങ്ങനെ ആവശ്യപ്പെടുക . നേരമ്പോക്ക് പെൺകുട്ടികൾക്ക് ഇഷ്ടമാണ് . പക്ഷേ അത് ഇത്തരത്തിലാവുമ്പോൾ അവർക്ക് അങ്ങനെയാവില്ല . " ഘടം വാദകനായ ഉമാശങ്കറിനെക്കുറിച്ചും ശ്രീരഞ്ജിനി ആരോപണം ഉയർത്തിയിട്ടുണ്ട് . അതിക്രമത്തെ ' സ്വാഭാവികമാക്കാനാ ' യി ശ്രമിക്കുന്ന മറ്റൊരു ഇരപിടിയനാണ് ഉമാശങ്കറെന്ന് പറയുന്നു ശ്രീരഞ്ജിനി . ' 2010ൽ ഞാൻ ജോലി ചെയ്തിരുന്ന റേഡിയോ സ്റ്റേഷനിൽ അയാൾ അതിഥിയായി എത്തി . പിന്നീട് ഫോണിലേക്ക് സ്ഥിരം സന്ദേശങ്ങൾ അയയ്ക്കാൻ തുടങ്ങി . ഏഴ് വർഷത്തിന് ശേഷം ഞാൻ അപ്പോൾ ജോലി ചെയ്തിരുന്ന ഡിജിറ്റൽ മീഡിയ കമ്പനിയിൽ ഒരു പ്രോജക്ട് സംസാരിക്കാൻ അയാളെത്തി . എന്റെ പിന്നിൽ നടക്കുമ്പോൾ പൊടുന്നനെ എന്റെ അരക്കെട്ടിൽ നുള്ളി . പതിനഞ്ചോളം ആളുകൾക്ക് മുന്നിൽ വച്ചായിരുന്നു ഇത് . ശരിക്കും ഒരു അവഹേളനമായിരുന്നു ഇത് . അയാളുടെ പ്രോജക്ട് ഞാൻ ഏറ്റെടുത്തില്ല ' , ശ്രീരഞ്ജിനി കൂട്ടിച്ചേർക്കുന്നു .